Yemmeslay-d deg-s ɣef liḥala n tmettiyin d tdamsanin n uɣref azzayri deg tallit n ṭṭrad, imi deg lawan-nni aṭas n yemdanen i teǧǧa temharsa xuṣṣen, ur sɛin ara ula d amɛic aladɣa wid n tudrin, ɣef waya regglen ɣer temdinin iwakken ad xedmen wa ad jemɛen swacu ara sɛacen lwacul-nsen. Ihi mi ara awḍen ɣer temdint win izewren neɣ win yesɛan zher ad dyaff axeddim ama di leqhawi neɣ d aḥemmal di lmina neɣ d aqeddac ɣer yirumyen di tebḥirin-nsen neɣ deg yixxamen-nsen. Llan kra ur ttuɣalen ara ɣer twaculin-nsen ala si ddurt ɣer tayeḍ si sebt ɣer sebt, yerna ur ttafen ara ula d iḍes anda ara ṭṭsen, dɣa llan wid yegganen ama deg tezniqin neɣ lḥemmamat, rnu ɣer-s lexlaṣ iten-ttxeliṣen ur izad ara drus maḍi.